Man vas oor kindermishandelingArgieffoto ŉ 28-jarige man is in hegtenis geneem vir die beweerde mishandeling van sy meisie en haar 10-jarige dogter in Diepsloot, Gauteng. “Die verdagte het die jong meisie glo in ŉ plakkershuis toegesluit,” het ao Daniel Mavimbela, woordvoerder van die polisie, Dinsdag gesê. “Hy het haar teen die sinkplaatstruktuur vasgedruk en haar met ŉ besemstok geslaan.” Die man het glo ook die 26-jarige ma aangerand en sy het ŉ diep snywond op haar kop opgedoen. “Hy het glo aan die slagoffers gesê hulle mag vir niemand van die mishandeling vertel nie,” het Mavimbela bygevoeg. “Hy het hulle dokter toe geneem en gejok oor die beserings.” Die vrou het egter Maandag die mishandeling aangemeld en die man is die aand in hegtenis geneem. Hy staan tereg op aanklag van kindermishandeling en aanranding met die doel om ernstige liggaamlike skade aan te rig. Hy sal Woensdag in die Randburg-landdroshof verskyn.